P r e d k l a d a c i a   s p r á v a

	Dňa 1. júla 2006 Slovenská republika prevezme jednoročné rotujúce predsedníctvo V4. K najvýznamnejším podujatiam predsedníctva bude patriť summit prezidentov krajín V4 v septembri 2006 v ČR a summit predsedov vlád V4 na konci slovenského predsedníctva V4.

	Slovenská republika bude pokračovať v rozvíjaní všestrannej vyšehradskej spolupráce, ktorá sa po vstupe ČR, MR, PR a SR do EÚ dynamizuje a nadobúda novú kvalitu pri identifikovaní spoločných záujmov týchto krajín najmä v dôležitých otázkach EÚ a vzájomnej podpore pri ich presadzovaní. Perspektívnymi zostávajú spoločné aktivity v rámci implementácie Európskej susedskej politiky. SR podporí aj dynamizujúcu sa spoluprácu vyšších územných celkov krajín V4.

Hlavnými prioritami slovenského predsedníctva V4 sú :

1.	vytvoriť z V4 dynamické regionálne fórum v rámci EÚ;
2.	naďalej posilňovať koordinačný a konzultačný mechanizmus vyšehradskej spolupráce s cieľom nachádzať spoločné pozície a stanoviská v otázkach spoločného záujmu;
3.	napomáhať zlepšeniu všeobecnej informovanosti verejnosti o V4.

	Popri existujúcej spolupráci s Beneluxom sa SR bude snažiť o zintenzívnenie spolupráce V4 s Baltickým zhromaždením a Baltickou radou ministrov, vzhľadom na blízkosť záujmov v EÚ. SR bude naďalej podporovať snahu krajín V4 pomáhať Ukrajine pri približovaní sa k euro-atlantickým štruktúram, ako aj pri demokratizačnom procese Bieloruska. Budeme sa snažiť o zachovanie vysokého kreditu diplomacií krajín V4 na Balkáne. Na základe vlastných transformačných a integračných skúseností chceme pomôcť identifikovať záujmy a potreby krajín západného Balkánu.

	Konkrétne aj v rámci činnosti Medzinárodného vyšehradského fondu budeme pokračovať v podpore Vyšehradského štipendijného programu pre Ukrajinu a v podpore projektov napomáhajúcich formovanie spoločnej Európskej susedskej politiky vo vzťahu k Bielorusku, Moldavsku, Ukrajine a ďalším štátom SNŠ a západného Balkánu.

	Slovensko, podporované PR a ČR, je za zachovanie súčasného formátu a osvedčenej značky V4, pričom sa nebráni prizývaniu ďalších krajín na podujatia V4, ak je to účelné.

Predkladaný materiál neobsahuje „Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie“, pretože sa nepredpokladá priamy vplyv predsedníctva SR vo V4 na predmetné oblasti. Finančné náklady vyplývajúce z aktivít slovenského predsedníctva V4 budú pokrývané z rozpočtov príslušných ÚOŠS.